作者:韓愈
標題:孟東野失子
內容:失子將何尤，吾將上尤天。女實主下人，與奪一何偏。彼於女何有，乃令蕃且延。此獨何罪辜，生死旬日間。上呼無時聞，滴地淚到泉。地祇為之悲，瑟縮久不安。乃呼大靈龜，騎雲款天門。問天主下人，薄厚胡不均。天曰天地人，由來不相關。吾懸日與月，吾系星與辰。日月相噬齧，星辰踣而顛。吾不女之罪，知非女由因。且物各有分，孰能使之然。有子與無子，禍福未可原。魚子滿母腹，一一欲誰憐。細腰不自乳，舉族常孤鰥。鴟梟啄母腦，母死子始翻。蝮蛇生子時，坼裂腸與肝。好子雖雲好，未還恩與勤。惡子不可說，鴟梟蝮蛇然。有子且勿喜，無子固勿歎。上聖不待教，賢聞語而遷。下愚聞語惑，雖教無由悛。大靈頓頭受，即日以命還。地祇謂大靈，女往告其人。東野夜得夢，有夫玄衣巾。闖然入其戶，三稱天之言。再拜謝玄夫，收悲以歡忻。